**Cícer baraní** alebo **cícer** (lat. *Cicer arietinum*) je jednoročná strukovina z čeľade bôbovité (*Fabaceae*), podčeľade bôbovaté (*Faboideae*), rodu cícer (*Cicer*). Semená cíceru majú vysoký obsah bielkovín a vlákniny. Je to jedna z prvých kultivovaných strukovín a na Strednom východe sa našli zvyšky staré 7 500 rokov.

Cícer je hlavnou zložkou pre jedlá ako napr. hummus, chana masala a po zomletí na múku sa používa pre výrobu falafelu. Používa sa tiež v šalátoch, polievkach a dusených mäsách, karí a iných jedlách. Cícer je dôležitý v indickej a stredovýchodnej kuchyni. V roku 2017 India vyprodukovala 67 % svetovej produkcie cíceru. Konzumuje sa v surovom stave, alebo sa upravuje varením a pražením. Semená sa používali aj ako náhrada kávy.

Sekvenovanie genómu cíceru sa dokončilo pre jeho 90 genotypov vrátane niekoľkých divokých druhov.

Opis
----

Rastlina dorastá do výšky 20 – 50 cm a na každej strane stonky má malé, bledé listy. Cícer je druh strukoviny, s jedným strukom obsahujúcim dva alebo tri nepravidelné semená. Semeno je hranaté a pripomína baraniu hlavu, odtiaľ druhové meno. Suché struky nepukajú a nepadajú. Má biele kvety s modrými, fialovými alebo ružovými žilami. Na listoch, strukoch a stonke má glandulárne a neglandulárne chĺpky, ktoré vylučujú kyselinový mix a bránia tak rastlinu pred škodcami.

Má zložené nepárnoperovité lístky. Kvet tvaru motýľa, typický pre strukoviny.

Podobne ako ďalšie bôbovité, aj cícer obohacuje pôdu o dusík. Je odolný voči suchu, nenáročný na pôdu a teplomilný.

Pestovanie
----------

Pestuje sa viac ako 350 kultivarov. Najvýznamnejšie sú *Desi* a *Kabuli*.

*Desi* sa veľmi podobá na semená nájdené v archeologických náleziskách aj na semená divokej formy z ktorej bol cícer vyšľachtený *Cicer reticulatum*. Tá rastie iba v juhovýchodnom Turecku, odkiaľ sa predpokladá, že cícer pochádza. *Desi* má malé, tmavšie semená a hrubý obal. Pestuje sa najmä v Indii a ďalších častiach južnej Ázie, ako aj v Etiópii, Mexiku a Iráne. Môže byť čierny, zelený alebo bodkovaný. Tento kultivar sa po lúpaní a rozdelení používa na prípravu jedla chana dal. Váži cca 0,2 g/semeno.

*Kabuli* má semená svetlejšie, väčšie a s hladkým obalom. Pestujú sa hlavne v Stredomorí, južnej Európe, severnej Afrike, Južnej Amerike a južnej Ázii. Jeho pôvod je pravdepodobne v Kábule v Afganistane a v 18. storočí bol uvedený do Indie. Váži cca 0,3 – 0,5 g/semeno, niekedy aj viac ako 0,5 g.

Nezvyčajný kultivar je čierny cícer, *Ceci neri*, ktorý sa pestuje iba v Apúlii v juhovýchodnom Taliansku. Má približne rovnakú veľkosť ako *Kabuli*, je väčší a tmavší ako odroda „desi".

Medzi slovenské odrody patrí *Alfa*, *Beta* a *Slovák*.

### Patogény

Patogény sú hlavnou príčinou straty úrody pri pestovaní (až 90 %). Príkladom je huba *Fusarium oxysporum f.sp. ciceris*, ktorá sa vyskytuje vo väčšine hlavných oblastí pestovania strukovín a spôsobuje pravidelné škody na výnosoch od 10 do 15 %.

Od roku 1978 do roku 1995 sa celosvetový počet patogénov zvýšil zo 49 na 172, z toho 35 v Indii. Tieto patogény pochádzajú zo skupín baktérií, húb, vírusov, mykoplazmy a nematódov a vykazujú veľké genotypové variácie. Najrozšírenejšie patogény sú *Ascochyta rabiei* (35 krajín), *Fusarium oxysporum f.sp. ciceris* (32 krajín), *Uromyces ciceris-arietini* (25 krajín), zvinutka hrachu (23 krajín) a *Macrophomina phaseolina* (21 krajín). Výskyt *Ascochyta* je podporovaný vlhkým počasím; spóry sú prenášané na nové rastliny vetrom a vodou.

Stagnácia úrodnosti v posledných desaťročiach súvisí s náchylnosťou na patogény. Výskum na zlepšenie výnosu, ako napr. pokus o zvýšenie výnosu z 0,8 na 2,0 t na hektár šľachtením odrôd odolných voči chladu, je vždy spojený so šľachtením na odolnosť voči patogénom ako sú *Ascochyta rabiei* a *F. o. f.sp. ciceris*, ktorým sa darí v chladných podmienkach. Výskum začal výberom vhodných génov pre patogénnu rezistenciu a ďalších vlastností prostredníctvom molekulárneho šľachtenia. Táto metóda je možný spôsob na dosiahnutie zlepšenia výnosu.

Výživa
------

Cícer je potravina s vysokým obsahom živín. Poskytuje bohatý obsah (20% alebo viac odporúčanej dennej dávky (ODD)) bielkovín, vlákniny, kyseliny listovej a niektorých potravinových minerálov, ako je železo a fosfor. Obsah tiamínu, vitamínu B6, horčíka a zinku je mierny, čo poskytuje 10 – 16 % ODD. V porovnaní s referenčnými hladinami stanovenými Organizáciou OSN FAO a WHO sú bielkoviny vo varenom a vyklíčenom cíceri bohaté na esenciálne aminokyseliny, ako je lyzín, izoleucín, tryptofán a aromatické aminokyseliny.

100 g porcie uvareného cíceru poskytuje 164 kcal (690 kJ). Varený cícer sa skladá z 60% vody, 27% uhľohydrátov, 9% bielkovín a 3% tuku. 75 % obsahu tuku sú nenasýtené mastné kyseliny z ktorých kyselina linolová predstavuje 43 % z celkového obsahu.

Používa sa aj ako krmivo pre zvieratá.

Referencie
----------

1. ↑   *Chickpea (Cicer arietinum) - Feedipedia* [online]. [Cit. 2018-02-26]. Dostupné online.
2. ↑   *Cicer arietinum L. - Plants of the World Online - Kew Science* [online]. [Cit. 2018-02-26]. Dostupné online.
3. ↑  S, Bell. *The small but mighty chickpea* [online]. Phys.org, March 31, 2014, [cit. 2015-10-08]. Dostupné online.
4. ↑   *Advances in Agronomy*. [s.l.] : Elsevier, 2 April 2001. Dostupné online. ISBN 9780080543994.
5. ↑   *Chickpea production in 2017, Crops/Regions/World list/Production Quantity (pick lists)* [online]. UN Food and Agriculture Organization, Corporate Statistical Database (FAOSTAT), 2018, [cit. 2019-08-10]. Dostupné online.
6. ↑  Centrum pre tradičnú ľudovú kultúru. *cícer baraní* [online]. ludovakultura.sk, 2017-10-09, [cit. 2019-10-11]. Dostupné online.
7. ↑   *Global research team decodes genome sequence of 90 chickpea lines* [online]. International Crops Research Institute for the Semi-Arid Tropics, 2013, [cit. 2015-10-09]. Dostupné online. Archivované 2016-03-04 z originálu.
8. 1 2 3   *CÍCER BARANÍ (Cicer arietinum L.)* [online]. Slovenská poľnohospodárska univerzita v Nitre, Fakulta agrobiológie a potravinových zdrojov, Katedra rastlinnej výroby, [cit. 2019-10-18]. Dostupné online.
9. 1 2  YADAV, Shyam S.; CHEN, W.. *Chickpea Breeding and Management*. [s.l.] : CABI, 2007. 638 s. ISBN 978-1-84593-213-8.
10. ↑   *Chickpeas - IPGA* [online]. ipga.co.in, 2017-06-16, [cit. 2019-10-22]. Dostupné online.
11. 1 2 3  VARSHNEY, Rajeev K.; THUDI, Mahendar; MUEHLBAUER, Fred. *The Chickpea Genome*. [s.l.] : Springer, 2018. 142 s. ISBN 978-3-319-66117-9.
12. 1 2   *Chickpea (Cicer arietinum)* [online].. Dostupné online.
13. ↑   *Taxonomy and Nomenclature for Family Leguminosae Juss. Cicer arietinum subsp. arietinum* [online]. Mansfeld's World Database of Agricultural and Horticultural Crops, [cit. 2008-01-31]. Dostupné online.
14. ↑   *Niektoré produkčné a kvalitatívne ukazovatele cícera baranieho (Cicer arietinum L.)* [online]. slpk.sk, [cit. 2019-10-11]. Dostupné online.
15. ↑   Application of molecular markers for genetic discrimination of fusarium wilt pathogen races affecting chickpea and pigeonpea in major regions of india. *European Journal of Agronomy*, 2012, s. 55–65. DOI: 10.1170/T921.
16. ↑   A World list of Chickpea and Pigeonpea Pathogens. *International Crops Research Institute for Semi-Arid Tropics, ICRISAT*, 1996.
17. ↑   *PlantVillage* [online].. Dostupné online. Archivované 2015-06-30 z originálu.
18. ↑   Mapping of gene-specific markers on the genetic map of chickpea ("Cicer atietinum"L). *Molecular Genetic Genomics*, 2003, s. 243–251. DOI: 10.1007/s00438-003-0828-0. PMID 12756536.
19. ↑   Chickpea molecular breeding:New tools and concepts. *Euphytica*, 2006, s. 81–103. Dostupné online. DOI: 10.1007/s10681-006-4261-4.
20. ↑   Nutritional properties of quality protein maize and chickpea extruded based weaning food. *Plant Foods Hum Nutr*, 2007, s. 31–7. DOI: 10.1007/s11130-006-0039-z. PMID 17243010.
21. 1 2   Chickpeas (Cicer arietinum L.) in animal nutrition: A review. *Animal Feed Science and Technology*, 2011, s. 1–20. DOI: 10.1016/j.anifeedsci.2011.04.098.
22. ↑   *Nutrition facts for Chickpeas (garbanzo beans, bengal gram), mature seeds, cooked, boiled, without salt, 100 g, USDA Nutrient Database, version SR-21* [online]. Conde Nast, 2014, [cit. 2015-01-15]. Dostupné online.

Iné projekty
------------

CommonsWikislovník
* Spolupracuj na Commons Commons ponúka multimediálne súbory na tému **Cícer baraní**
* Spolupracuj na Wikislovníku Wikislovník ponúka heslo ****Cícer baraní****

Zdroj
-----

*Tento článok je čiastočný alebo úplný preklad článku Chickpea na anglickej Wikipédii.*